Ivana Kešanski | 12. 03. 2017 - 21:14h

Foto: RAS / RAS Srbija

Predsedničke izbore u SAD obeležile su velike bitke preko društvenih mreža i one su značajno doprinele pobedi Donalda Trampa. Širenje lažnih vesti i sličica sa komentarima koji privlače pažnju u poslednje vreme je kulminiralo u SAD i dovelo do takozvanog velikog rata mimova.

Internet mimovi su viralni sadržaji koji se najčešće javljaju kao slike sa dodatim tekstom, kratki snimci, fraze i gif animacije. Mnogima od njih je cilj da nasmeju i razonode korisnike društvenih medija. Međutim, sve veći broj mimova motivisan je besom usmerenim na establišment, ali i mržnjom prema drugim rasama, nacijama, neistomišljenicima.

Foto: Facebook / Facebook

Nacionalisti, seksisti, protivnici liberala i političke korektnosti, pa čak i rasisti koji sebe nazivaju alternativnim desničarima dele takve mimove i lažne vesti anonimno na sajtu "4 chan". Te poruke sve češće se viđaju i na društvenim mrežama, a pronašle su i svoj put do mejnstrim medija. Njihov cilj je bio da "troluju" ljude, da ih ubede da je nešto što su oni izmislili istina. To je njihova borba protiv levice i establišmenta. Kada je Donald Tramp najavio kandidaturu za predsednika, oni su dobili novi cilj. Za njih on je "ultimativni trol" sa izjavama poput "Meksikanci su silovatelji" i s najavom izgradnje zida na granici.

Od anonimnih poruka prešli su na novi nivo: napravili su lažne profile na društvenim medijima, stekli pratioce i tako učinili da ono što pišu izgleda verodostojnije. Izgradili su armiju koja je delila poruke i mimove po Tviteru, Fejsbuku, Reditu. Uskoro su počeli da ih retvituju osobe sa milionima pratilaca, kao što je Trampov pristalica i bloger Majk Cernović i urednici ultradesničarskih sajtova "Breitbart" i "Infowars". Ljudi iz Trampove kampanje su uvideli njihovu moć i iskoristili je. Čak je i sam Tramp retvitovao neke njihove objave, koristio je i simbol Žapca Pepea, za koga ultradesničari kažu da je duhovit, a većina ga smatra simbolom fašizma.

Foto: Facebook / Facebook

Hilari Klinton je pokušala da širi uticaj preko društvenih mreža, ali nije mogla da se meri sa Trampovim trolovima. Oni su širili vesti da je ona bolesna, da je deo kruga pedofila, a i ona sama je svojim izjavama davala materijal za nova oružja protiv nje.

U rat je uvučena i performans umetnica Marina Abramović. Jedan njen poziv na večeru-performans, prosleđen Džonu Podseti, šefu kampanje Hilari Klinton, trolovi su proglasili za dokaz da je demokratska kandidatkinja povezana sa okultizmom. Za taj performans nazvan "Duhovno kuvanje" trolovi su tvrdili da je satanistički čin.

Foto: Facebook / Facebook

Čak i kada se dokaže da neke od tih teorija zavere nisu tačne, samim tim što su dospele u mejnstrim medije, ostvareni su ciljevi. Dobar primer je takozvana afera "picagejt", kada je došlo do pucnjave u jednoj piceriji za koju su trolovi tvrdili da se u njoj okupljaju pedofili iz političkog vrha.

Internet trol Čarls Džonson, samoproglašeni general "velikog rata mimova" i jedan od saradnika u Trampovoj kampanji rekao je za "Politiko" da je nakon izbora dobio mnogo poziva sa pitanjima o političkom potencijalu mimova.

Foto: Facebook / Facebook

- Ako želite da pobedite na izborima i imate million dolara za političke reklame ili 100.000 dolara za trolovanje, preporučio bih svima da potroše sto hiljada na trolovanje – rekao je Džonson.

Uskoro i Evropu čekaju sudbonosni izbori, a neke od trolovskih bitaka se već vode sa ciljem da na vlast dođu ultradesničari. U Evropi je već stvoreno plodno tlo za trolove jer raste antimigrantsko raspoloženje i strah da će belce i hrišćane ugroziti muslimani, a opada poverenje u ujedinjenu Evropu.

Lideri najpopularnije italijanske stranke antiestablišmentskog pokreta "Pokret 5 zvezdica" napravili su široku mrežu sajtova i naloga na društvenim medijima koji šire lažne vesti i teorije zavere. Ultradesničari iz Francuske predvođeni Marin le Pen već su uspostavili veze sa "veteranima velikog rata mimova".

Foto: Facebook / Facebook

- Izgradili smo ceo tim u Francuskoj, uskoro i u Nemačkoj. Vraćamo se u sedlo, idemo da pravimo nove nevolje - rekao je za "Politiko" beli nacionalista i haker Endru Auernhajmer mesec dana nakon izbora u SAD.

Vrlo je moguće da timovi trolova već uveliko rade u mnogim evropskim zemljama, šire laži i stiču pratioce koji im veruju. n